TARYBOS REGLAMENTAS (EB) Nr. 733/2008
2008 m. liepos 15 d.
dėl reikalavimų, keliamų trečiųjų šalių kilmės žemės ūkio produktų importui po Černobylio atominės elektrinės avarijos
(kodifikuota redakcija)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1)
1990 m. kovo 22 d. Tarybos reglamentas (EEB) Nr. 737/90 dėl reikalavimų, keliamų trečiųjų šalių kilmės žemės ūkio produktų importui po Černobylio atominės elektrinės avarijos (1) buvo keletą kartų iš esmės keičiamas (2). Siekiant aiškumo ir racionalumo minėtas reglamentas turėtų būti kodifikuotas.
(2)
Po Černobylio atominės elektrinės avarijos 1986 m. balandžio 26 d. į atmosferą pateko dideli radioaktyviųjų elementų kiekiai.
(3)
Neatmesdama galimybės prireikus ateityje taikyti 1987 m. gruodžio 22 d. Tarybos reglamento (Euratomas) Nr. 3954/87, nustatančio didžiausius leistinus maisto produktų ir pašarų radiacinės taršos lygius po branduolinės avarijos ar kokio nors kito radiacinės avarijos atvejo (3) nuostatas, Bendrija turėtų, atsižvelgdama į konkrečius Černobylio avarijos padarinius, užtikrinti, kad žmonėms vartoti skirti ir galbūt užteršti žemės ūkio produktai bei perdirbti žemės ūkio produktai į Bendriją patektų tik pagal bendruosius susitarimus.
(4)
Šie bendrieji susitarimai turėtų apsaugoti vartotojų sveikatą, nepakenkdami be reikalo Bendrijos ir trečiųjų šalių prekybai ir kartu leisdami išlaikyti vientisą rinkos pobūdį ir išvengti prekybos nuokrypių.
(5)
Šių didžiausių leistinų lygių laikymasis turėtų būti atitinkamai tikrinamas ir dėl to, jei jų nesilaikoma, importas gali būti uždraustas.
(6)
Daugelio žemės ūkio produktų radioaktyvusis užterštumas yra sumažėjęs ir toliau mažės iki buvusio prieš Černobylio avariją lygio. Dėl to reikia nustatyti procedūrą, leidžiančią tokiems produktams nepatekti į šio reglamento taikymo sritį.
(7)
Dėl to, kad šis reglamentas taikomas žmonėms skirtiems žemės ūkio produktams ir perdirbtiems žemės ūkio produktams, nebūtina šiuo atveju taikyti 2004 m. balandžio 26 d. Tarybos direktyvos 2004/68/EB nustatančios gyvūnų sveikatos taisykles, reglamentuojančias tam tikrų kanopinių gyvūnų importą į ir tranzitą per Bendriją (4) 14 straipsnyje nurodytą procedūrą.
(8)
Turėtų būti patvirtintos priemonės, būtinos šiam reglamentui įgyvendinti laikantis 1999 m. birželio 28 d. Tarybos sprendimo 1999/468/EB, nustatančio Komisijos naudojimosi jai suteiktais įgyvendinimo įgaliojimais tvarką (5),
PRIĖMĖ ŠĮ REGLAMENTĄ:
1 straipsnis
Išskyrus I priede išvardytus žmonėms vartoti netinkamus produktus ir tuos produktus, kurie gali nepatekti į šio reglamento taikymo sritį laikantis 5 straipsnio 2 dalyje nurodytos procedūros, šis reglamentas yra taikomas trečiųjų šalių kilmės produktams, kuriems yra taikomas:
a)
Sutarties I priedas;
b)
2006 m. lapkričio 7 d. Tarybos reglamentas (EB) Nr. 1667/2006 dėl gliukozės ir laktozės (6);
c)
1975 m. spalio 29 d. Tarybos reglamentas (EEB) Nr. 2783/75 dėl bendros prekybos ovalbuminu ir laktalbuminu sistemos (7);
d)
1993 m. gruodžio 6 d. Tarybos reglamentas (EB) Nr. 3448/93, nustatantis prekybos tvarką, taikomą tam tikroms iš perdirbtų žemės ūkio produktų pagamintoms prekėms (8).
2 straipsnis
1. Nepažeidžiant kitų galiojančių nuostatų, 1 straipsnyje nurodytų produktų išleidimas į laisvą apyvartą priklauso nuo to, ar laikomasi šio straipsnio 2 dalyje nurodytų didžiausių leistinų lygių:
2. Didžiausias leistinas savitasis Cs-134 ir Cs-137 radioaktyvumo lygis yra (9):
a)
370 Bq/kg pienui ir pieno produktams, išvardintiems II priede, bei maisto produktams, specialiai skirtiems maitinti kūdikius per pirmuosius keturis-šešis gyvenimo mėnesius ir atitinkantiems šios kategorijos asmenų mitybos poreikius bei pateikiamiems mažmeninei prekybai pakuotėse, kurios yra aiškiai pažymėtos ir ant jų yra užrašas „kūdikių maistas“;
b)
600 Bq/kg visiems kitiems produktams.
3 straipsnis
1. Atsižvelgdamos į užterštumo lygius kilmės šalyje, valstybės narės tikrina, ar 1 straipsnyje nurodytų produktų atžvilgiu laikomasi 2 straipsnio 2 dalyje nustatytų didžiausių leistinų lygių.
Tikrinant taip pat gali būti reikalaujama pateikti eksporto sertifikatus.
Pagal atliktų patikrinimų rezultatus valstybės narės imasi 2 straipsnio 1 daliai taikyti reikalingų priemonių, įskaitant uždraudimą išleisti į laisvą apyvartą, kiekvieną atvejį vertindamos kaip atskirą arba bendrą tam produktui.
2. Kiekviena valstybė narė pateikia Komisijai visą su šio reglamento taikymu susijusią informaciją, ypač apie didžiausių leistinų lygių nesilaikymo atvejus.
Tokią informaciją Komisija išplatina kitoms valstybėms narėms.
3. Nustačius didžiausių leistinų lygių pakartotinio nesilaikymo atvejus, būtinų priemonių gali būti imtasi pagal 5 straipsnio 2 dalyje nurodytą procedūrą.
Tokios priemonės gali apimti net ir tos trečiosios šalies kilmės produktų importo uždraudimą.
4 straipsnis
Susitarimai dėl šio reglamento taikymo, visos I priede nurodytų produktų sąrašo pataisos ir į šio reglamento taikymo sritį nepatenkančių produktų sąrašas priimami pagal 5 straipsnio 2 dalyje nurodytą procedūrą.
5 straipsnis
1. Komisijai padeda komitetas.
2. Kai daroma nuoroda į šią dalį, taikomi Sprendimo 1999/468/EB 5 ir 7 straipsniai.
Sprendimo 1999/468/EB 5 straipsnio 6 dalyje nustatytas terminas yra vienas mėnuo.
6 straipsnis
Tarybos reglamentas (EEB) Nr. 737/90, pakeistas III priede išvardintais Reglamentais, panaikinamas.
Nuorodos į panaikintą reglamentą laikomos nuorodomis į šį reglamentą ir skaitomos pagal IV priede pateiktą koreliacijos lentelę.
7 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Jo galiojimo laikas baigiasi:
a)
2010 m. kovo 31 d., jeigu Taryba nenustato ankstesnės datos, ypač tuo atveju, jeigu 4 straipsnyje minėtų produktų, kuriems šis reglamentas nebegalioja, sąrašas apima visus žmonėms vartoti tinkamus produktus, kuriems yra taikomas šis reglamentas;
b)
įsigaliojus Reglamento (Euratomas) Nr. 3954/87 2 straipsnio 1 dalyje nurodytam Komisijos reglamentui, jeigu jis įsigalios iki 2010 m. kovo 31 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. liepos 15 d.